A német labdarúgó-válogatottban 2012. május 26-án debütált egy Svájc ellen elveszített találkozón. Draxler gólpasszt jegyzett a meccsen. Egészen sokáig csak perceket játszott a válogatottban, de 2013-ra már erős csereként számított rá Joachim Löw. Első gólját egy barátságos összecsapáson szerezte az USA ellen 2013. június 2-án. Később szerepelt a világbajnoki-selejtezősorozatban is. 2014. május 13-án a csapat kapitányaként játszott Lengyelország ellen. A meccs vége 0–0 lett. Később Joachim Löw nevezte a 2014-es brazíliai világbajnokság 23-as keretébe. A német győzelemmel záruló tornán egy meccsen, a Brazília elleni elődöntőben kapott szerepet 13 percig. A világbajnokság megnyerése után sokáig nem kapott meghívót Löwtől, ám 2016-ban tizenkét meccsen is magára ölthette a címeres mezt (köztük a 2016-os Európa-bajnokság öt mérkőzésén), Szlovákia és Észak-Írország ellen pedig gólt is lőtt. Később részt vett a 2017-es Konföderációs kupa küzdelmeiben is. Két meccs kivételével mind az öt mérkőzést végigjátszotta csapatkapitányként, szerzett egy gólt Ausztrália ellen, valamint kiosztott egy gólpasszt is a Kamerun ellen 3–1-re megnyert találkozón. A torna legjobb játékosának választották meg.